Diari Oficial de la Generalitat Valenciana


Sumari del DOGV 4471, del 01-04-2003 (2003/3722)

ORDE de 24 de febrer de 2003, de la Conselleria de Cultura i Educació, per la qual es convoquen ajudes per a actuacions de restauració i conservació de pintura mural.
----------------------------------------------------------------------------------------------------------------------------------------------------------------------

### Dades del document

Número de DOGV
:   4471

Data del DOGV
:   01-04-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/3722


Data del document
:   24-02-2003

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * suport econòmic
    * pintura
    * ajuda pública
    * protecció del patrimoni
    * arqueologia

ORDE de 24 de febrer de 2003, de la Conselleria de Cultura i Educació, per la qual es convoquen ajudes per a actuacions de restauració i conservació de pintura mural. [2003/3722]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en el seu article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que establix l'article 149.1.28 de la Constitució Espanyola. Estes funcions es van transferir a la Generalitat Valenciana pel Reial Decret 3.066/1983, de 13 d'octubre, i estan atribuïdes a la Conselleria de Cultura i Educació pel Decret 4/1997, de 27 de febrer, del president de la Generalitat Valenciana, pel qual s'assignen competències a la Presidència i a les conselleries.
  
Amb el propòsit de fomentar la restauració i conservació del patrimoni cultural valencià, i en ús de les facultats conferides per l'article 35 de la Llei 5/1983, de 30 de desembre, del Govern Valencià,
  
ORDENE
  
Primer
  
Es convoquen ajudes per a la realització d'actuacions de restauració i consolidació de pintura mural sobre edificis històrics i s'aproven les bases per què es regix esta convocatòria que figuren com a annex a la present orde.
  
Segon
  
L'import total de les subvencions és de 150.250 euros i serà satisfet a càrrec de l'aplicació pressupostària 98.48.583.47, codi de línia T4442000, del pressupost de la Generalitat Valenciana per a l'exercici 2003.
  
DISPOSICIONS FINALS
  
Primera
  
Es delega en el director general de Patrimoni Artístic la facultat de concedir estes ajudes i de dictar les resolucions necessàries per al desenrotllament i l'execució de la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
De conformitat amb el que establix els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició, o bé cabrà plantejar directament recurs contenciós administratiu en els terminis i davant dels òrgans i pels interessats que s'indiquen a continuació:
  
a) El recurs de reposició haurà d'interposar-se davant de l'Hble senyor conseller de Cultura i Educació en el termini d'un mes a comptar des de l'endemà al de la seua publicació per aquells interessats distints de les administracions públiques.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà al de la seua publicació.
  
València, 24 de Febrer de 2003
  
El conseller de Cultura i Educació
  
MANUEL TARANCÓN FANDÓS
  
ANNEX I
  
Bases per a la concessió d'ajudes per a actuacions de restauració i conservació de pintura mural.
  
Primera. Objecte de la convocatòria
  
L'objecte d'esta convocatòria és la concessió d'ajudes per a actuacions de restauració i consolidació de pintura mural sobre edificis històrics.
  
Segona. Beneficiaris
  
Podran sol·licitar estes ajudes els ajuntaments, altres entitats locals i les institucions privades sense fins de lucre de la Comunitat Valenciana que no disfruten d'ajudes finançades a càrrec del mateix programa del pressupost de la Generalitat Valenciana per al 2003.
  
Tercera. Dotació
  
La dotació màxima a percebre pel beneficiari serà de 15.025 euros.
  
Quarta. Sol·licituds
  
1. Les sol·licituds es formularan segons el model d'imprés normalitzat que s'adjunta a la present com a annex II i que figura en la direcció d'Internet http://www.cult.gva.es/dgpa/, i es dirigiran a la Conselleria de Cultura i Educació, Direcció General de Patrimoni Artístic. Dits impresos també podran obtindre's en les dependències de la Conselleria de Cultura i Educació, tant en els servicis centrals de l'avinguda de Campanar, 32, de València, com en les seues direccions territorials d'Alacant, Castelló i València.
  
2. Les sol·licituds hauran de ser subscrites pels que exercixen la representació en cada cas conforme a la normativa d'aplicació.
  
3. Les sol·licituds aniran acompanyades dels documents següents:
  
a) Projecte tècnic o memòria valorada de la intervenció que es pretén realitzar, presentat per empresa o professional competent en la matèria. S'inclourà una descripció detallada i un pressupost descriptiu o factura pro forma. Igualment, hi haurà una descripció detallada de l'estat actual de les pintures murals, completada per mitjà de la documentació fotogràfica oportuna. També ha de figurar el termini previst per a la seua execució dins dels termes preclusius que establixen les presents bases .
  
b) En el cas que el peticionari participe en el finançament, compromís de cofinançament de la intervenció a realitzar, detallant expressament la quantitat d'esta, adoptat per l'òrgan competent de la corporació local o entitat sense ànim de lucre.
  
c) Manteniment de tercers, segons el model de l'annex III.
  
d) Acreditar que es troben al corrent de les obligacions tributàries amb l'administració Tributària Estatal, Administració Tributària de la Comunitat Autònoma Valenciana i enfront de la Seguretat Social, en els termes que establix l'orde de 30 de maig de 1996, de la Conselleria d'Economia i Hisenda (DOGV núm. 2775). Queden exonerades amb caràcter general del compliment de dites obligacions les entitats locals, així com dels ens i empreses a què es referix l'article 5 del text refós de la Llei d'Hisenda Pública de la Generalitat Valenciana.
  
4. El termini per a la presentació de sol·licituds serà d'un mes comptat a partir del dia següent al de la publicació d'esta orde en el Diari Oficial de la Generalitat Valenciana. Si el termini acaba en dissabte o dia inhàbil, s'entendrà prorrogat fins al primer dia hàbil següent.
  
5. Les sol·licituds hauran de presentar-se en el Registre General d'esta Conselleria, en les direccions territorials de Cultura i Educació, o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Conforme al que establix l'article 71 de la Llei 30/1992, de 26 de novembre, modificada per Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunira els requisits i documents que s'assenyalen en esta base es requerirà l'interessat perquè, en el termini de 10 dies, esmene la falta o perquè adjunte els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes prevists en l'article 42 de la mencionada llei.
  
7. Les actuacions que afecten béns d'interés cultural, incoats o declarats, requerixen, conforme a la Llei 4/1998, d'11 de juny, del Patrimoni Cultural Valencià, autorització administrativa prèvia, per la qual cosa les sol·licituds d'ajudes amb la documentació aportada seran considerades com a sol·licituds de la dita autorització en els casos dels projectes que resulten beneficiaris de les ajudes.
  
Quinta. Criteris de prioritat i baremació
  
1. Per a la concessió d'estes ajudes, es tindran en compte els següents criteris de prioritat i puntuació:
  
a) Criteri bàsic. Interés o valor històric i artístic (només es valorarà un d'ells).
  
- Pintures murals consubstancialment vinculades a béns d'interés cultural incoats o declarats. Es baremaran amb 5 punts.
  
- Pintures murals d'interés patrimonial després de l'informe de la Direcció General de Patrimoni Artístic sobre el seu interés historicoartístic. Es baremaran fins a un màxim de 4 punts.
  
b) Criteri d'oportunitat.
  
Nivells d'urgència segons informe de la Inspecció de Patrimoni Historicoartístic de la Conselleria de Cultura i Educació. Es baremaran fins a un màxim de 5 punts.
  
c) Criteri de participació econòmica.
  
La participació del peticionari en el cofinançament es valorarà fins a un màxim de 5 punts.
  
d) Criteris addicionals fins a un màxim de 3 punts:
  
- L'execució anterior, o en l'actualitat, d'actuacions arquitectòniques sobre l'immoble que aconsellen o determinen la necessitat de la restauració proposada.
  
- L'existència d'estudis previs realitzats o supervisats per la Conselleria de Cultura i Educació que aconsellen o determinen la necessitat de la restauració proposada.
  
2. Per a poder atorgar-se una subvenció s'haurà d'obtindre puntuació en el criteri bàsic. La baremació es realitzarà pels òrgans anomenats en la base sexta i com a suma dels punts obtinguts en els apartats a, b, c i d.
  
3. Si de l'examen del projecte als efectes d'emetre l'autorització administrativa mencionada en el punt 7 de la base quarta s'estimara la seua no procedència, esta implicarà la denegació de l'ajuda.
  
Sexta. Comissió avaluadora
  
La proposta de concessió d'ajudes correspondrà a la comissió avaluadora, que estarà presidida pel cap del Servici de Patrimoni Arquitectònic i Mediambiental. Formaran part d'esta com a vocals, quatre tècnics de la Direcció General de Patrimoni Artístic que seran el titular de la Unitat de Belles Arts i els tres inspectors territorials de Patrimoni Històric Artístic, un dels quals actuarà com a secretari.
  
Sèptima. Resolució
  
1. Una vegada finalitzada la corresponent valoració de les sol·licituds presentades, atenent informes emesos pels servicis corresponents, la comissió elevarà una proposta al director general de Patrimoni Artístic, qui resoldrà l'adjudicació de les ajudes per delegació del conseller de Cultura i Educació. La resolució es publicarà en el Diari Oficial de la Generalitat Valenciana.
  
2. El termini previst per a resoldre i notificar serà de tres mesos i el silenci produirà efectes jurídics desestimatoris, sense que per això decaiga l'obligació de l'administració de resoldre.
  
Octava. Obligacions dels beneficiaris
  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a qui fa referència l'article 47 de la Llei d'Hisenda Pública de la Generalitat Valenciana.
  
2. Els beneficiaris d'estes ajudes queden obligats a més a:
  
a) Acreditar davant de la Conselleria de Cultura i Educació la realització de la intervenció, així com el compliment dels requisits i les condicions que determinen la concessió de la subvenció.
  
b) Facilitar les actuacions de control financer que corresponen a la Intervenció General, en relació amb la subvenció concedida.
  
c) Comunicar a la Conselleria de Cultura i Educació l'obtenció de subvencions o ajudes per a la mateixa finalitat, procedent de qualssevol administracions o ens públics.
  
d) Acreditar que es troben al corrent de les obligacions tributàries amb l'administració Tributària Estatal, Administració Tributària de la Comunitat Autònoma Valenciana i enfront de la Seguretat Social, en els termes que establix l'Orde de 30 de maig de 1996, de la Conselleria d'Economia i Hisenda (DOGV núm. 2775). Queden exonerades amb caràcter general del compliment de dites obligacions les entitats locals així com els ens i empreses a què es referix l'article 5 del Text Refós de la Llei d'Hisenda Pública de la Generalitat Valenciana.
  
3. Així mateix, els beneficiaris es comprometen a:
  
a) Executar la intervenció d'acord amb el projecte o memòria tècnica presentada i comunicar a la Direcció General de Patrimoni Artístic qualsevol modificació d'este.
  
b) Contractar l'execució de les obres i remetre a la Direcció General de Patrimoni Artístic el certificat d'acord d'adjudicació, o si és procedent, una còpia del contracte, en els 10 dies següents a la seua adopció. A partir del moment de la contractació de les obres començarà a computar-se el termini d'execució previst en el projecte tècnic que s'adjunte a la sol·licitud inicial de l'interessat.
  
c) Assumir els majors costs que puguen produir-se respecte del cost d'adjudicació, bé per revisions de preu o per millores, imprevists o ampliacions.
  
d) El dia anterior al d'iniciar-se l'obra, el beneficiari estarà obligada a col·locar en el lloc que fixe l'inspector territorial, un cartell de model normalitzat i ajustat al format establit per esta Conselleria.
  
Novena. Regulació del pagament
  
1. El pagament de l'ajuda concedida es farà efectiu després de l'aportació per part del beneficiari abans del 31 d'octubre del 2003 de la justificació de la realització de l'actuació per mitjà de la presentació de la documentació següent:
  
a) Document comptable de reconeixement de l'obligació o còpia degudament legalitzada per a les corporacions locals i factures per a la resta de beneficiaris, que justifique els gastos realitzats per a dur a terme l'activitat per l'import del cost total d'esta, incloent els gastos objecte del cofinançament per les institucions o entitats i la quantia de l'ajuda concedida.
  
b) Certificat de l'obra, segons model que subministrarà la Direcció General de Patrimoni Artístic, en triple versió exemplar subscrit i firmat pel representant de l'empresa adjudicatària i el responsable de la institució peticionària. Els certificats es referiran a obres realment executades i no s'admetran els d'abonaments o bestretes a compte per materials, instal·lacions o equips.
  
c) Memòria descriptiva de l'obra realitzada i dels tractaments aplicats, en la qual s'indicarà, per mitjà de texts, fotografies, gràfics i qualsevol altre mitjà, l'estat previ del bé, les actuacions i els materials emprats, així com l'estat final d'este.
  
2. La no execució de l'obra completa o la seua inadequació als termes del projecte aprovat suposarà la pèrdua de la subvenció, després de l'audiència de l'interessat i la supervisió tècnica d'esta Direcció General.
  
3. En el cas que existisca cofinançament, l'import de les obres l'adjudicació de les quals es realitze per valor inferior al pressupost presentat, s'abonarà d'acord amb el percentatge que corresponga, després de l'audiència de l'interessat.
  
Deu. Inspecció i suport tècnic
  
La Direcció General de Patrimoni Artístic podrà inspeccionar en qualsevol moment les obres i prestarà el suport tècnic que siga necessari per a la seua posada en marxa.
  
Onze. Publicacions
  
1. La institució beneficiària es compromet a citar que ha disfrutat d'una ajuda concedida per la Conselleria de Cultura i Educació en qualsevol publicació resultant de l'activitat per a la qual es va concedir l'ajuda.
  
2. La Conselleria de Cultura i Educació es reserva el dret de realitzar una publicació unitària amb totes les dades que s'arrepleguen com a resultat de la intervenció.
  
Dotze. Altres disposicions
  
1. La Conselleria de Cultura i Educació es reserva la possibilitat de revocar la subvenció, despres de l'audiència a l'interessat, en cas d'incompliment d'alguna de les obligacions imposades a les institucions beneficiàries.
  
2. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a modificar la resolució de concessió.
  
3. L'import de les subvencions en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
4. Correspondrà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
Igualment, en el supòsit inclòs en el punt tercer d'esta base, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat exercida.